b'\n_START_ARTICLE_\nDen filosofiske doktorgrad (Danmark, Norge og Sverige)\n_START_PARAGRAPH_\nDen filosofiske doktorgrad (dansk og norsk), p\xc3\xa5 latin doctor philosophiae, p\xc3\xa5 svensk filosofie doktor, er i Danmark, Norge og Sverige den h\xc3\xb8yeste grad ved de filosofiske fakulteter (og deres etterf\xc3\xb8lgerfakulteter). I historisk forstand omfatter graden alle fag som h\xc3\xb8rte under de filosofiske fakulteter, dvs. alt annet enn teologi, jus og medisin. Graden ble i Danmark og Norge innf\xc3\xb8rt i 1824 og i Sverige i 1863, og erstattet den historiske magistergraden som h\xc3\xb8yeste grad ved de filosofiske fakulteter. Graden forkortes p\xc3\xa5 ulike m\xc3\xa5ter, i moderne tid i Norge som regel som dr.philos., i Danmark som dr.phil. og i Sverige normalt med de forsvenskede betegnelsene fil.dr. eller FD. P\xc3\xa5 norsk er det vanlig \xc3\xa5 bruke den i Norge vanlige skrivem\xc3\xa5ten dr.philos. ogs\xc3\xa5 om grader fra Danmark og Sverige. Graden hadde i utgangspunktet ingen formell tidsnormering; i Norge fikk graden likevel p\xc3\xa5 1990-tallet en de facto normering til 3 \xc3\xa5rs forskningsarbeid gjennom \xc3\xa5 \xc2\xabtilsvare\xc2\xbb omfanget for organiserte doktorgradsprogrammer med tidsnormering, mens graden i Sverige var normert til 5, senere 4 \xc3\xa5r. I Danmark er det ingen formell normering, men Videnskabsministeriet opplyser at graden tilsvarer \xc2\xabminst 5\xe2\x80\x938 \xc3\xa5rs selvstendig og original forskning\xc2\xbb etter avlagt \xc2\xabkandidatgrad, mag. art-grad eller ph.d.-grad\xc2\xbb. Graden omtales tildels som en h\xc3\xb8yere doktorgrad, spesielt i Danmark._NEWLINE_Den filosofiske doktorgrad m\xc3\xa5 ikke forveksles med graden ph.d., som i skandinavisk sammenheng f\xc3\xb8rst ble innf\xc3\xb8rt i Danmark som en formell videref\xc3\xb8ring av lisensiatgraden, plassert under den filosofiske doktorgrad, og som dessuten avlegges ogs\xc3\xa5 ved ikke-filosofiske fakulteter/fag. Ph.d. regnes offisielt i Danmark heller ikke som en doktorgrad. Betegnelsen den filosofiske doktorgrad brukes bare om gradene innf\xc3\xb8rt p\xc3\xa5 1800-tallet med en historisk tilknytning til et filosofisk fakultet. Den filosofiske doktorgrad i Skandinavia, som andre grader med betegnelsen \xc2\xabfilosofisk doktorgrad\xc2\xbb, har r\xc3\xb8tter i den humboldtske universitetstradisjonen.\n_START_SECTION_\nDanmark\n_START_PARAGRAPH_\nGraden ble innf\xc3\xb8rt ved K\xc3\xb8benhavns Universitet i 1824. Den ble tildelt innenfor b\xc3\xa5de humanistiske og matematisk-naturvitenskapelige fag frem til 1977. Den samfunnsvitenskapelige graden doctor politices (dr. polit.) ble opprettet allerede i 1902, og dr. phil. ble derfor i liten grad benyttet i samfunnsvitenskap. I 1977 ble dr. scient.-graden opprettet for matematisk-naturvitenskapelige fag. Dr. phil. tildeles i dag innen humanistiske fag og psykologi. Graden er en av de \xc2\xabstore doktorgradene\xc2\xbb, sammen med de andre tradisjonelle doktorgradene (dr. theol., dr. med., dr. jur. osv.), og omtales ogs\xc3\xa5 som en h\xc3\xb8yere doktorgrad for \xc3\xa5 skille den fra ph.d.-graden._NEWLINE_If\xc3\xb8lge Styrelsen for International Uddannelse (del av Ministeriet for Videnskab, Teknologi og Udvikling) kan \xc2\xabmodne forskere oppn\xc3\xa5 den tradisjonelle h\xc3\xb8yere danske doktorgraden, vanligvis etter minst 5\xe2\x80\x938 \xc3\xa5rs selvstendig og original forskning (etter \xc3\xa5 ha tatt en kandidatgrad, mag. art-grad eller ph.d.-grad)\xc2\xbb._NEWLINE_Historieprofessor Brian Patrick McGuire skriver at \xc2\xaben dr.phil.-grad anses den dag i dag af mange danske akademikere for at v\xc3\xa6re den \xe2\x80\x98rigtige\xe2\x80\x99 doktorgrad som kun de \xe2\x80\x98bedste forskere\xe2\x80\x99 kan opn\xc3\xa5. Ph.d.-graden opfattes til geng\xc3\xa6ld som en anden klasses doktorgrad beregnet p\xc3\xa5 de mindre \xe2\x80\x99\xc3\xa5nder\xe2\x80\x99.\xc2\xbb Ettersom ph.d. ikke er en doktorgrad, kan personer med ph.d. velge \xc3\xa5 disputere for doktorgraden (dr. phil.) senere._NEWLINE_I Danmark omtales graden gjerne som en h\xc3\xb8yere doktorgrad (ogs\xc3\xa5 kalt \xc2\xabstor doktorgrad\xc2\xbb eller \xc2\xabklassisk doktorgrad\xc2\xbb), for \xc3\xa5 skille den fra \xc2\xabden lavere doktorgrad\xc2\xbb (ph.d.), og tildeles modne forskere p\xc3\xa5 bakgrunn av en omfattende avhandling.\n_START_SECTION_\nNorge\n_START_PARAGRAPH_\nDen filosofiske doktorgrad ble opprettet med universitetsfundasen som ble sanksjonert av Kongen i 1824, men f\xc3\xb8rste gang tildelt ved Det Kongelige Frederiks Universitet i 1847. I Norge ble denne graden benyttet innenfor alle andre fag enn de tre andre tradisjonelle universitetsdisiplinene teologi, jus og medisin frem til det ble opprettet mer spesialiserte grader, s\xc3\xa6rlig p\xc3\xa5 1970-, 1980- og 1990-tallet (f.eks. dr. scient. innen matematikk og naturvitenskaper, dr. art. innen humaniora og dr. polit. innen samfunnsvitenskaper). Graden kan i prinsippet tildeles i alle fag, men var i praksis bare unntaksvis brukt i teologi, jus og medisin f\xc3\xb8r \xc2\xabKvalitetsreformen\xc2\xbb._NEWLINE_Selv om det er opprettet nye doktorgrader, er ikke dr. philos. blitt avskaffet, og graden eksisterer fremdeles som en ikke veiledet grad, slik alle doktorgrader var i Norge tidligere. Etter gjennomf\xc3\xb8ringen av \xc2\xabKvalitetsreformen\xc2\xbb, som innebar at alle de andre doktorgradene ble erstattet av den nye graden philosophiae doctor (ph.d.) i 2003, ble dr. philos. ogs\xc3\xa5 beholdt. Ph.d. er ogs\xc3\xa5 en forkortelse for betegnelsen \xc2\xabfilosofisk doktorgrad\xc2\xbb (philosophiae doctor og doctor philosophiae betyr akkurat det samme); forskjellen p\xc3\xa5 de to gradene er at ph.d. tildeles etter deltagelse i organisert doktorgradsprogram med forskeroppl\xc3\xa6ring, mens dr. philos. tildeles etter den tradisjonelle ordningen._NEWLINE_Som i Danmark har det v\xc3\xa6rt vanlig at graden dr. philos. f\xc3\xb8rst ble oppn\xc3\xa5dd av veletablerte akademikere, ofte midtveis eller sent i karri\xc3\xa8ren (noen var allerede blitt professorer da de tok graden), og graden ble tidligere sett p\xc3\xa5 som et personlig prosjekt man gjerne brukte mange \xc3\xa5r p\xc3\xa5. Dette endret seg imidlertid da de organiserte doktorgradsprogrammene ble innf\xc3\xb8rt fra slutten av 1970-tallet og fremover, og graden dr.philos. ble fastsatt \xc3\xa5 v\xc3\xa6re likeverdig med dem. I forbindelse med Kvalitetsreformen ble det formelle kravet til dr.philos. fastsatt til et omfang som tilsvarte norsk ph.d., som er normert til 2,5 \xc3\xa5rs forskning og 0,5 \xc3\xa5rs kurs. I retningslinjene fastsettes det at \xc2\xabgraden dr.philos. er likestilt med ph.d.\xc2\xbb og har \xc2\xabsamme krav til forskerkompetanse\xc2\xbb. Frav\xc3\xa6ret av et halvt \xc3\xa5rs obligatoriske kurs i ph.d. forventes kompensert ved at avhandlingsarbeidet er litt mer omfattende, tilsvarende et halvt \xc3\xa5rs arbeid. Totalt forventes dermed etter 2003 et arbeid svarende til tre \xc3\xa5rs forskning og avhandlingsarbeid._NEWLINE_Graden dr. philos. kan bare tildeles av universitetene, dette i motsetning til ph.d. som ogs\xc3\xa5 kan tildeles av noen h\xc3\xb8yskoler. I 2006 ble Per Dahl den f\xc3\xb8rste som tok dr. philos. ved Universitetet i Stavanger, hvor han tidligere var rektor._NEWLINE_Dr.philos. er den norske generelle betegnelsen p\xc3\xa5 en filosofisk doktorgrad, og brukes ogs\xc3\xa5 som oversettelse av utenlandske filosofiske doktorgrader.\n_START_SECTION_\nSverige\n_START_PARAGRAPH_\nDen filosofiske doktorgrad, filosofie doktor (latin doctor philosophiae), ble innf\xc3\xb8rt ved Uppsala universitet i 1863, og erstattet den tidligere graden filosofie magister som \xc3\xb8verste grad ved det filosofiske fakultet. Graden tildeles i de fag som tradisjonelt h\xc3\xb8rer under det filosofiske fakultet, dvs. humanistiske fag, matematisk-naturvitenskapelige fag og samfunnsvitenskaper. Den ble etterhvert normert til 5 \xc3\xa5rs arbeid, men dette har nylig blitt redusert til 4. Graden er dermed i dag noe mer omfattende enn de norske gradene dr.philos. og ph.d., som begge anses \xc3\xa5 utgj\xc3\xb8re 3 \xc3\xa5rs arbeid. Filosofie doktor er en oversettelse til svensk av den latinske betegnelsen doctor philosophiae. I Sverige er det vanlig \xc3\xa5 forkorte graden p\xc3\xa5 flere ulike m\xc3\xa5ter, normalt som fil. dr. eller FD. P\xc3\xa5 norsk blir graden tradisjonelt gjerne skrevet med den vanlige norske forkortelsen dr.philos. eller den generelle betegnelsen den filosofiske doktorgrad. P\xc3\xa5 samme m\xc3\xa5te brukes fil.dr. ofte som oversettelse p\xc3\xa5 svensk av norsk dr.philos., dansk dr.phil. og andre tilsvarende utenlandske filosofiske doktorgrader._NEWLINE_I dag er filosofie doktor den h\xc3\xb8yere av to grader p\xc3\xa5 forskerniv\xc3\xa5 (doktorgradsniv\xc3\xa5) i Sverige, og er en h\xc3\xb8yere grad enn lisensiatgraden, som regnes som en \xc2\xablavere doktorgrad\xc2\xbb. Filosofie doktor omtales derfor ogs\xc3\xa5 som en \xc2\xabh\xc3\xb8yere doktorgrad\xc2\xbb for \xc3\xa5 skille den fra den svenske \xc2\xablavere doktorgraden\xc2\xbb, lisensiatgraden. Denne ordningen tilsvarer ordningen i Danmark, der man skiller mellom \xc2\xabden lavere doktorgrad\xc2\xbb ph.d. og den \xc2\xabstore doktorgrad\xc2\xbb dr.phil. (i Danmark er ph.d. ikke formelt en doktorgrad)._NEWLINE_I Sverige var det lenge vanlig \xc3\xa5 f\xc3\xb8rst ta kandidatgrad, deretter lisensiatgrad som grunnleggende forskningsgrad, og til slutt filosofie doktor som h\xc3\xb8yeste grad.\n_START_SECTION_\nOversettelser\n_START_PARAGRAPH_\nGraden blir i Danmark gjerne oversatt til bl.a. engelsk og tysk som Habilitation (habilitasjon, en ordning for \xc3\xa5 f\xc3\xa5 professorkompetanse i noen europeiske land).'